Име на интервенцията:

|  |
| --- |
| **/Инвестиции, подобряващи устойчивостта и екологичната стойност на горските екосистеми/** |

|  |  |
| --- | --- |
| **Фонд** | ЕЗФРСР |
| **Тип на интервенцията** | Инвестиция |
| **Териториален обхват** | Горските територии в Р. България |
| **Свързани специфични цели и където е релевантно, секторни приоритети** | Цел 4: Допринася за смекчаване и адаптиране към изменението на климата, както и за устойчива енергия; |
| **Индикатори за резултат (*най-малко един*)** | R.17a: Инвестиционна подкрепа за горския сектор |
| **Допустими бенефициенти** | • Физически лица, еднолични търговци, юридически лица и местни поделения на вероизповеданията, собственици на горски територии;  • Общини, собственици на горски територии;  • Държавни предприятия по чл. 163 от Закона за горите, стопанисващи държавни горски територии |

1. **Описание на дизайна на интервенцията;**

|  |
| --- |
| Интервенцията „Инвестиции, подобряващи устойчивостта и екологичната стойност на горските екосистеми“ се прилага в съответствие с чл. 68 от Регламента за СП.  Подпомагането по настоящата интервенция включва смекчаване на последиците от и адаптиране към изменението на климата и предоставяне на услугите, предлагани от екосистемите. Насочено е към превръщането на издънковите гори в семенни, превръщане на иглолистните култури на нетипични месторастения в естествени насаждения и възстановяване и поддръжка на полезащитни горски пояси. Тези дейности ще допринесат до устойчивост, дълговечност и подобряване на всички екологични показатели на гората, както и нейната привлекателност.  Изменението на климата и горското стопанство са неразривно свързани. От една страна, промените в глобалния климат вече стресират горите чрез по-високи средни годишни температури, променена структурата на валежите, и по-честите и екстремни метеорологични явления. В същото време, горите имат множество защитни функции. Те осигуряват защита срещу ерозията на почвата и опустиняването, помагат за регулиране на хидроложкия цикъл и техните екосистеми са важен източник на биологично разнообразие.  За да предпазят земеделските земи от ерозия и получаване на влагозадържащ ефект преди повече от 70 години са създадени полезащитните пояси в Северна България. Изградени са върху земеделски земи, но с течение на времето и тъй като са отговаряли на определението за гора, са били присъединени към държавния горски фонд и е започнало стопанисването им като гора. В този смисъл, възстановяването и поддържането на полезащитните пояси освен типичния за горите ефект ще имат осезаем ефект и върху съседните им земеделски земи, като ги защитават от ерозия, осигуряват по-добър воден баланс, а по този начин се постигат и по-високи и по-качествени добиви.  Едва 50,7% от защитните горски пояси, в които своевременно са провеждани отгледни мероприятия са в добро състояние. Идентифицирани са проблеми при стопанисването поради различното санитарно състояние на дървесните видове в един и същи пояс. В Закона за горите (ДВ. бр.19 от 2011г.) е възприето и се използва по широкото понятие „защитни горски пояси“, от което полезащитните горски пояси са само част. Предвидените инвестиции по настоящата интервенция ще включват подпомагане само за тях.  Превръщането на издънковите гори в семенни и превръщане на иглолистните култури на нетипични месторастения в естествени насаждения и възстановяване и поддръжка на полезащитни горски пояси ще засили многократно полезните функции на обновените гори. |

1. **Идентифициране на съответните базови елементи (напр. съответните GAEC или нормативно установени изисквания за управление (SMR), където е приложимо, и обяснение за това как ангажиментите надхвърлят задължителните изисквания:**

*/за интервенции в областта на околната среда и климата, артикулацията с изискванията за условност трябва да показват, че практиките се допълват и не се припокриват/*

|  |
| --- |
| Неприложимо. Горските дейности са включени в GAEC, но за тях не са определени изисквания. |

1. **Условия за допустимост:**

|  |
| --- |
| * Всички кандидати трябва да докажат собственост върху горската територия или правото си да я управляват; * Минималната площ на горската територия, с която кандидатстват за подпомагане, трябва да бъде както следва: * 0.5 ха за физически лица и еднолични търговци; * 1.0 ха за юридически лица, местни поделения на вероизповеданията и общини; * 10.0 ха за Държавни предприятия по чл. 163 от Закона за горите, стопанисващи държавни горски територии. * За дейностите по възстановяване и поддръжка на полезащитни пояси допустими за подпомагане са само Държавни предприятия по чл. 163 от Закона за горите; * Подпомагането ще бъде допустимо само за еднократни дейности в горите за периода на действие на СП; * При презалесяване ще се използват стандартни разходи за презалесяване; * Презалесяванията следва да се извършват съгласно Закона за горите и свързаните с него подзаконови нормативни актове; * За презалесяване ще се използват само местни дървесни видове; * Оперативни разходи, разходи за поддръжка и годишни плащания не са допустими за подпомагане, с изключение разходите за поддръжка на полезащитните горски пояси; * Простото възстановяване на гъстотата на гората или възстановяване на същата гора след окончателна сеч е недопустимо за подпомагане; * Възстановяване на гора след окончателна сеч е недопустимо за подпомагане. |

1. **Съвместимост на интервенцията със споразумението на СТО за селското стопанство:**

*/За всяка интервенция, която се основава на видовете интервенции, изброени в приложение II към регламента за Стратегическите планове по ОСП, следва да се опише как тя спазва съответните разпоредби на приложение 2 към Споразумението на СТО за селското стопанство (както е посочено в член 10 и в приложение II към същия регламент). За всяка интервенция, която не се основава на видовете интервенции, изброени в приложение II към настоящия регламент, как спазва съответните разпоредби на член 6.5 или приложение 2 към Споразумението на СТО за селското стопанство/*

|  |
| --- |
| Неприложимо. В приложение 2 към Споразумението на СТО за селското стопанство не се третират такъв вид интервенции. |

1. **Нива на подпомагане / премии / методи за изчисляване (включително диференциации за групи от територии, където е приложимо) и, когато е приложимо, кратко обяснение защо посочените са подходящи за постигане на целите, (също и по отношение на базовите изисквания):**

*/****информацията следва да включва:*** *формата и степента на подкрепа; методът за изчисляване на единичните суми на подпомагане и неговото сертифициране в съответствие с член 76; различните единни или средни единични суми на помощта в рамките на тази интервенция. /*

|  |
| --- |
| Подпомагането за инвестиции, подобряващи устойчивостта и екологичната стойност на горските екосистеми ще бъде до 75% от допустимите разходи.  Минималният размер на общите допустими разходи е левовата равностойност на 2 000 евро на проект.  Максималният размер на общите допустими разходи по тази интервенция за целия период на прилагане на СП (2021-2027) е левовата равностойност на 2 500 000 евро на кандидат за подпомагане. |